Buntspecht
De Rotspecht (Dendrocops major; alemanischi Näme) isch e hüüffige Specht, wo s ganz Joor dor i Mitteleuropa vorchunnt. I de Alpe lebt er bis 2600 müM.

Uussie
De Rotspecht hett e wiisse Buuch und en uuffälige roote Börzel. Nu Mandli hend uf em Hinderchopf e roote Fleck. De Buuch isch wiiss, de Chopf und d Flögel sind abwechsligswiis wiiss und schwarz. Rotspecht hend e lange graue Schnabel. Si wered 23 bis 26 cm grooss, hend e Spannwiiti vo 34 bis 44 cm und wöget 70 bis 90 Gramm.

Lebeswiis
De Rotspecht lebt im Wald, i Pärk und au i Sidlige. Im Früelig hackt er mit sim spitze Schnabel Löcher i d Bömm, wenn si uusschlönd und trinkt denn de Saft. Sus pickt er Insekte us em Holz. Im Winter pickt er au Chernli us Tanezapfe und Foremoich, won er in e Loch steckt.

Zom Neste pickt de Rotspecht jedes Joor e noiji Hööli inen Bommstamm. Di alte Höölene wered denn vo anderne Vögel biwont. Sis Revier zaigt er mit Trummle aa.

Büecher
 Dieter Blume, Jens Tiefenbach: Die Buntspechte. Gattung Picoides. Die Neue Brehm-Bücherei Bd. 315. Westarp Wissenschaften-Verlagsgesellschaft mbH, Hohenwarsleben. 4. Aufl. 1997. ISBN 3-89432-732-4
Stefan Ineichen (Hrsg.): Stadtfauna, 600 Tierarten der Stadt Zürich; Bern 2010; ISBN 978-3-258-07561-7
Heinz Staffelbach: Handbuch Schweizer Alpen; Bern 2008.ISBN 978-3-258-06895-4
 Hans Winkler, David A. Christie und David Nurney: Woodpeckers. A Guide to the Woodpeckers, Piculets and Wrynecks of the World. Pica Press, Robertsbridge 1995, ISBN 0-395-72043-5: S. 98–99 und 273–276

Weblink 

 NABU: Der Buntspecht ist Vogel des Jahres 1997 (NABU)
 
 
 J. Blasco-Zumeta/G.-M. Heinze: Alters- und Gschlechtsmerkmol (PDF; 5.3 MB)
 Fädere vom Rotspecht

Vögel
Vogel vom Jahr i der Schwiiz
Vogel vom Jahr z Dütschland